**ΠΕΡΙΦΕΡΕΙΑ ΚΡΗΤΗΣ**

**ΓΡΑΦΕΙΟ ΤΥΠΟΥ**

**ΔΕΛΤΙΟ ΤΥΠΟΥ**

**13-3-2025**

**Συμμετοχή της Αγροδιατροφικής Σύμπραξης της Περιφέρειας Κρήτης στη FOOD EXPO 2025 και επίσημο επαγγελματικό δείπνο στο πλαίσιο του ευρωπαϊκού προγράμματος «The European Food Masters – Taste the Authentic»**

Στο πλαίσιο του Ευρωπαϊκού προγράμματος «The European Food Masters – Taste the Authentic», η Αγροδιατροφική Σύμπραξη της Περιφέρειας Κρήτης συμμετείχε στην κορυφαία έκθεση τροφίμων της Νοτιοανατολικής Ευρώπης, FOOD EXPO 2025, που πραγματοποιήθηκε από τις 08 έως τις 10 Μαρτίου 2025, προβάλλοντας με επιτυχία τα προϊόντα των επιχειρήσεων-μελών της, με έμφαση στα Π.Ο.Π. και Π.Γ.Ε. προϊόντα του νησιού.

Η Πρόεδρος της Αγροδιατροφικής Σύμπραξης Ειρήνη Χουδετσανάκη ανέφερε, ότι, «η παρουσία της Αγροδιατροφικής Σύμπραξης αποτέλεσε για άλλη μια χρονιά μια εξαιρετική ευκαιρία για την ανάδειξη και προώθηση των αυθεντικών κρητικών προϊόντων, καθώς και της μοναδικής γαστρονομικής παράδοσης της Κρήτης. Στο περίπτερο, φιλοξένησε επιχειρηματίες - μέλη της, προσφέροντας τη δυνατότητα δικτύωσης και ανάδειξης των προϊόντων τους σε ένα ευρύ κοινό. Είμαστε χαρούμενοι που οι επιχειρηματίες πραγματοποίησαν πλήθος B2B συναντήσεων καθ’ όλη την διάρκεια της έκθεσης.»

Παράλληλα, διοργανώθηκαν δύο γαστρονομικά δρώμενα με την παραδοσιακή μαγείρισσα Νεκταρία Κοκκινάκη, τα οποία προσέλκυσαν πλήθος επισκεπτών, καθώς και μαγειρική επίδειξη (live cooking show) στο Mediterranean Food Stage της έκθεσης. Επιπρόσθετα, πραγματοποιήθηκε ενημέρωση των επισκεπτών της έκθεσης σχετικά με τις τρέχουσες δράσεις του προγράμματος που υλοποιείται, με στόχο την περαιτέρω ενίσχυση της εξωστρέφειας και της αναγνωρισιμότητας των προϊόντων της Κρήτης. Ανάμεσα στους επισκέπτες του περιπτέρου ήταν ο π. Υπουργός Αγροτικής Ανάπτυξης και Τροφίμων και Βουλευτής Ηρακλείου Λευτέρης Αυγενάκης, ο Βουλευτής Ρεθύμνου Μανώλης Χνάρης, και ο προϊστάμενος της Δ/νσης προώθησης γεωργικών προϊόντων του Υπουργείου Αγροτικής Ανάπτυξης Νίκος Ταβουλάρης.

Επίσης πραγματοποιήθηκε B2B συνάντηση που διοργανώθηκε στο πλαίσιο του προγράμματος «The European Food Masters – Taste the Authentic» με τη συμμετοχή εισαγωγέων και δημοσιογράφων οινο-γαστρονομίας, το οποίο συνέβαλε στην ενίσχυση των σχέσεων και στην προβολή της ποιότητας των κρητικών προϊόντων με τη συμμετοχή των επιχειρηματιών. Το δείπνο παρατέθηκε σε κρητικό εστιατόριο της Αθήνας με στόχο την γευστική δοκιμή των προϊόντων Π.Ο.Π. και Π.Γ.Ε Κρήτης, που περιλαμβάνονται στο καλάθι του προγράμματος.

Τέλος η Αγροδιατροφική Σύμπραξη της Περιφέρειας Κρήτης συμμετείχε σε workshop με θέμα: «Ενέργειες Ενημέρωσης & Προώθησης Γεωργικών Προϊόντων». Κεντρικός ομιλητής ήταν ο Νικόλαος Ταβουλάρης, Προϊστάμενος Δ/νσης Προώθησης Γεωργικών Προϊόντων στο Υπουργείο Αγροτικής Ανάπτυξης & Τροφίμων(ΥΠΑΑΤ). Ο κος Ταβουλάρης ενημέρωσε για τα προγράμματα που μπορούν να υλοποιήσουν συνεταιρισμοί, διεπαγγελματικές κ.ο.κ μέσω του ΥΠΑΑΤ, αλλά και τις δράσεις που μπορούν να κάνουν μέσω του κάθε προγράμματος. Ακολούθησε η Πρόεδρος της Αγροδιατροφικής Σύμπραξης της Περιφέρειας Κρήτης, Ειρήνη Χουδετσανάκη που παρουσίασε την εταιρεία, το Ευρωπαϊκό πρόγραμμα «The European Food Masters – Taste the Authentic», που υλοποιεί αλλά και τις δράσεις της. Τέλος, ο Χρήστος Γιαννακάκης, Πρόεδρος Συνεταιριστικών Ελληνικών Εξαγωγών, στην ομιλία του έθεσε θέματα και δεδομένα των εξαγωγών συνεταιρισμών και τις δράσεις που μπορούν να κάνουν οι συνεταιριστικές οργανώσεις.

Η Αγροδιατροφική Σύμπραξη της Περιφέρειας Κρήτης συνεχίζει να υλοποιεί τον στρατηγικό της σχεδιασμό με σκοπό την ανάδειξη της ποιότητας, της αυθεντικότητας, της ασφάλειας και της υψηλής διατροφικής αξίας των κρητικών προϊόντων, προβάλλοντας τη γαστρονομική παράδοση του νησιού σε ελληνικό και διεθνές επίπεδο.